ΓΕΛ Μυκόνου για την Πανελλήνια Ημέρα κατά της Σχολικής Βίας και Εκφοβισμού [Video]

Fri, 07 Mar 2025 17:36:31 +0000

⁣ΓΕΛ Μυκόνου για την Πανελλήνια Ημέρα κατά της Σχολικής Βίας και Εκφοβισμού [Video]

Δράση του ΓΕΛ Μυκόνου για την Πανελλήνια Ημέρα κατά της Σχολικής Βίας και ⁣Εκφοβισμού

Δράση του ΓΕΛ Μυκόνου για την Πανελλήνια Ημέρα κατά της Σχολικής Βίας και Εκφοβισμού Η 6η Μαρτίου έχει καθιερωθεί ως η Πανελλήνια Ημέρα κατά της Σχολικής Βίας και του Εκφοβισμού, υπενθυμίζοντάς μας τη σημασία της ενσυναίσθησης, του σεβασμού και της αλληλεγγύης στη σχολική κοινότητα. Με αφορμή αυτή τη σημαντική ημέρα, η μαθητική κοινότητα του Γενικού Λυκείου Μυκόνου και η Σύμβουλος Σχολικής Ζωής, καθηγήτρια Φιλόλογος κ. Μανδουράρη Μαρία, υλοποίησαν μια δράση με στόχο την ευαισθητοποίηση και την καταπολέμηση του φαινομένου του σχολικού εκφοβισμού.

Στο πλαίσιο αυτό, το ακόλουθο μήνυμα του προέδρου του Δεκαπενταμελούς του ΓΕΛ Μυκόνου, Γιουμπάνη Αντρέα, αναδεικνύει τη σημασία της συνεργασίας όλων για ένα σχολικό περιβάλλον χωρίς βία και φόβο.

ΟΧΙ ΣΤΟΝ ΣΧΟΛΙΚΟ ΕΚΦΟΒΙΣΜΟ

Κάθε μέρα, κάποιος συμμαθητής μας μπορεί να βιώνει τον φόβο, την απόρριψη, την απομόνωση. Ένα βλέμμα περιφρόνησης, ένα σκληρό σχόλιο, ένα σπρώξιμο στο διάδρομο – μικρές πράξεις που αφήνουν βαθιές πληγές. Φαντάσου πώς νιώθει ένα παιδί που φοβάται να έρθει στο σχολείο. Που κρύβει τον πόνο του πίσω από ένα ψεύτικο χαμόγελο. Που κοιτάει γύρω του, ψάχνοντας βοήθεια, αλλά δεν τη βρίσκει. Ας γίνουμε η φωνή εκείνων που σωπαίνουν. Ας δείξουμε καλοσύνη, ας προσφέρουμε στήριξη. Κανείς δεν πρέπει να νιώθει μόνος. Μαζί, μπορούμε να κάνουμε το σχολείο μας ένα μέρος όπου όλοι νιώθουν ασφαλείς, αποδεκτοί, αγαπητοί. Ο σχολικός εκφοβισμός δεν έχει θέση ανάμεσά μας. Σήμερα, ας κάνουμε τη διαφορά.